**ОБЩИ БЕЛЕЖКИ И ПРЕПОРЪКИ ЗА ПОДГОТОВКА**

**ПО**

 **„УПРАВЛЕНИЕ НА ЧОВЕШКИТЕ РЕСУРСИ“**

**ЗА СТУДЕНТИ ОТ МУ – ПЛЕВЕН В МАГИСТЪРСКА СТЕПЕН**

**СПЕЦИАЛНОСТ „ОБЩЕСТВЕНО ЗДРАВЕ И ЗДРАВЕН МЕНИДЖМЪНТ”**

**ДИСТАНЦИОННА ФОРМА НА ОБУЧЕНИЕ**

Драги колеги,

Учебната дисциплина „Управление на човешките ресурси“ Ви представя някои основни проблеми, пред които Вие ще се изправите в работата си като ръководители на здравни или други институции.

За ефективно усвояване на материята са предложени няколко типа учебни материали: учебник, практически задачи (курсови задачи), тренировъчни тестови въпроси за самоподготовка и допълнителни материали.

Препоръчваме да започнете подготовката си с прочитане на учебното пособие „Управление на човешките ресурси” , чието съдържание е максимално съобразено с обема и задачите на дистанционното обучение.

След като се запознаете с теоретичния материал, преминете към решаване на **курсовите задачи**.

1. **Първата задача** изисква да разработите **обява за набиране на персонал** за Вашето конкретно лечебно заведение или друга институция. Това е сравнително елементарна и кратка задача.
2. **Втората задача** е свързана с разработване на кратък **въпросник за стандартизирано интервю**, който бихте могли да използвате във Вашата непосредствена дейност като ръководител. Доста съвети в това направление ще намерите в глава 2 на учебното пособие.
3. **В третата задача** Ви приканваме да се поставите в ролята на кандидати за работа в друго лечебно заведение или учреждение и да изработите Ваше подробно **CV по европейски формат.** Такова Вие навярно вече сте правили по някакъв друг повод. Огледайте още веднъж готовия вариант (ако разполагате с такъв), допълнете го и го актуализирайте към днешна дата. Ако сега за пръв път ще разработвате свое CV може да потърсите сами информация в Интернет.
4. **Четвъртата задача** изисква да се поставите в ролята на ръководители на клиника, отделение или отдел в друго учреждение и да помислите върху **план за развитие на персонала**. По-специално от Вас се изисква да разработите един примерен план за обучение на място съобразно спецификата на звеното, което ръководите или в което работите.
5. **Петата задача** изисква от Вас да разработите **длъжностна характеристика за конкретно работно място**. Ако вече имате такава, тогава я обмислете отново от гледна точка на това, което сте научили досега и предложете усъвършенстван вариант.

***Представете една от курсовите задачи по Ваш избор в електронен вид в системата и на е-мейла на преподавателя:*** ***gena\_grancharova@mu-pleven.bg***

Третата стъпка на подготовка Ви е **самостоятелната тренировка за решаване на тестове**. Всички въпроси са от затворен тип. На Ваше разположение са 50 въпроса за самостоятелна работа, от които автоматично ще бъдат генерирани тестове по 30 въпроса. Имате възможност да правите до 5 опита и най-доброят резултат ще участва в крайната оценка. За да бъдете удовлетворени от резултатите при изпълнението на теста, прочетете първо внимателно учебното пособие, наблегнете на основните моменти и определения и едва след това пристъпете към решаване на тестовите въпроси.

С пожелания за успех в подготовката и финалния резултат,

*Доц. д-р Гена Грънчарова, дм, катедра „Общественоздравни науки“ на Факултет „Обществено здраве” при Медицински университет-Плевен*

***октомври, 2016 г.***